Die fundamentele meganismes wat by fotosintese betrokke is skep 'n ideale geleentheid om beginsels te bestudeer wat oor beide klassieke en kwantumskale strek. 'n Beter verstaan van hierdie meganismes sal die ontwikkeling van alternatiewe energiebronne soos goedkoop biobrandstof en meer effektiewe fotovoltaïese selle bevorder. Hierdie verhandeling beskryf die enkelmolekuulspektroskopie-opstelling wat tydens my MSc-graad opgerig is en die onderliggende teorie wat nodig is om die tegniek te verstaan, word bespreek. Die grootste deel van die ontwikkeling van die opstelling het die ontwikkeling van toepassingsgerigte sagteware behels. Die kode van hierdie sagteware word oorsigtelik bepreek. Vervolgens word die resultate van 'n reeks enkelmolekuulspektroskopie-metings beskryf waartydens nie-fotochemiesedowing (NFD) in die geïsoleerde ligversamelingskompleks II (LHCII) van hoër plante bestudeer is. Die vinnige, omkeerbare, energie-afhanklike komponent (qE) van NFD is geëmuleer deur die pH van die oplossing waarin die komplekse opgelos is, te verlaag. Buiten metings van die fluoressensie-intensiteite is tydsgekorreleerde enkelfotontelling ook toegepas om fluoressensieleeftye te meet, wat as 'n indirekte meting van die mate van NFD dien. Die moontlikheid dat dowing plaasvind voordat die opwekkingsenergie die laagste energietoestand in die kompleks bereik, is ontdek en 'n verwantskap tussen intermediêre fluoressensietoestande en hoëfrekwensieskakeling word gelê.